Stanovisko Európskeho hospodárskeho a sociálneho výboru – Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o akčnom pláne pre európsku demokraciu

[COM(2020) 790 final]

(2021/C 341/09)

Spravodajca: Carlos Manuel TRINDADE Pomocný spravodajca: Andris GOBIŅŠ

žiadosť Európska komisia, 24. 2. 2021 Právny základ článok 304 Zmluvy o fungovaní Európskej únie Príslušná sekcia sekcia pre zamestnanosť, sociálne veci a občianstvo Prijaté v sekcii 26. 5. 2021 Prijaté v pléne 10. 6. 2021 Plenárne zasadnutie č. 561 Výsledok hlasovania (za/proti/zdržalo sa) 231/1/8

1. Závery a odporúčania

1.1. Európsky hospodársky a sociálny výbor (EHSV) súhlasí s Európskou komisiou, pokiaľ ide o potrebu konať s cieľom zvýšiť odolnosť európskej demokracie. Okrem toho považuje akčný plán pre európsku demokraciu za pozitívny a potrebný, vo všeobecnosti podporuje opatrenia, ktoré sú v ňom navrhnuté, a navrhuje ďalší dôraz a kroky vo viacerých oblastiach.

1.2. Podľa EHSV je akčný plán pre európsku demokraciu mimoriadne aktuálny vzhľadom na znepokojujúce náznaky toho, že výzvy pre našu demokraciu, či už zvnútra alebo od zahraničných aktérov, narušujú celistvosť právneho štátu.

1.3. Výbor je znepokojený skutočnosťou, že v niektorých členských štátoch dochádza k pokusom využiť náročnú situáciu vyvolanú pandémiou COVID-19 na oslabenie právneho štátu. Domnieva sa, že Komisia by mala v tejto súvislosti podniknúť politické kroky.

1.4. EHSV z dôvodov uvedených v nasledujúcich troch bodoch odporúča Komisii, aby v rámci akčného plánu pre európsku demokraciu vytvorila osobitný pilier pre zapojenie občianskej spoločnosti a sociálnych partnerov a pre podporu pracovnej demokracie. Tento nový pilier považuje za zásadný a v časti 6 tohto stanoviska k nemu uvádza konkrétne návrhy.

1.5. EHSV sa nazdáva, že okrem aspektov, ktoré sú už obsiahnuté v akčnom pláne pre európsku demokraciu, by podpora európskej demokracie mala zahŕňať aj podporu demokratickej účasti na úrovni EÚ, národnej, regionálnej a miestnej úrovni, zapojenie občianskej spoločnosti a demokracie vo všetkých jej podobách a oblastiach vrátane demokracie v oblasti práce a ďalších. EHSV je presvedčený, že tieto aspekty uplatňovania demokracie by mali byť súčasťou akčného plánu pre európsku demokraciu, pretože každý z nich má svoje výhody, vďaka ktorým je demokracia dynamickejšia a odolnejšia.

1.6. EHSV negatívne vníma skutočnosť, že v akčnom pláne pre európsku demokraciu nebola zohľadnená úloha, ktorú zohráva spoločenská zmluva pri potrebnom znižovaní nerovností a následnom záväzku Európanov k dodržiavaniu európskych ideálov, že doň neboli zahrnuté opatrenia na posilnenie tejto úlohy, rovnako ako nebol uznaný ani podporený sociálny dialóg a kolektívne vyjednávanie, a že v tomto akčnom pláne nie je viditeľný prínos týchto aspektov k stabilite európskych demokracií.

1.7. EHSV sa tiež domnieva, že by sa mal klásť väčší dôraz na občiansky dialóg, ktorý je základným predpokladom najvyššej kvality rozhodnutí a zodpovednosti v každej demokracii v súlade s článkom 11 ZEÚ. EHSV opakuje svoje odporúčanie adresované Komisii v stanovisku SOC/627 ( 1 ) , aby každoročne usporiadala fórum občianskej spoločnosti o základných právach a právnom štáte.

1.8. EHSV je presvedčený, že akčný plán pre európsku demokraciu by mal zahŕňať rozsiahlu iniciatívu na podporu vzdelávania v oblasti demokracie a základných práv, ktorá je nápomocná pri ochrane demokratických hodnôt a aktívneho občianstva, najmä pokiaľ ide o mladých ľudí.

1.9. EHSV žiada Komisiu, aby zabezpečila, že akčný plán pre európsku demokraciu bude odrážať hodnotenie vykonávania smernice o audiovizuálnych mediálnych službách členskými štátmi, a vyzýva členské štáty, aby túto smernicu urýchlene implementovali.

1.10. Pokiaľ ide o dohľad, EHSV žiada zodpovednosť a transparentnosť online platforiem a podporuje rozvoj regulačného mechanizmu v rámci aktu o digitálnych službách a aktu o digitálnych trhoch, aby sa zabránilo dezinformáciám, nenávistným prejavom a manipuláciám.

1.11. EHSV vyzýva európske inštitúcie, aby čo najskôr prijali navrhované opatrenia týkajúce sa bezpečnosti a pracovných podmienok novinárov, ako aj ochrany pred obťažovaním novinárov a ďalších aktivistov v oblasti verejného záujmu, ktorí sú obeťami strategických žalôb proti verejnej účasti.

2. Súvislosti

2.1. EÚ je založená na „[univerzálnych hodnotách] nezrušiteľných a nescudziteľných práv ľudskej bytosti, slobody, demokracie, rovnosti a právneho štátu“ ( 2 ) a je oblasťou, kde sú základné práva chránené Chartou základných práv Európskej únie ( 3 )

2.2. EHSV je pevne presvedčený o európskych demokratických hodnotách, dôrazne podporuje pokračujúce úsilie Komisie o ochranu a posilnenie týchto hodnôt a opakuje závery z predchádzajúcich stanovísk venovaných otázke demokracie a právneho štátu ( 4 ) . Občania nesmú zabudnúť na hodnotu demokracie a význam právneho štátu v našej spoločnosti a nesmú ich podceňovať.

2.3. História ukázala, že demokraciu treba aktívne podporovať a neustále chrániť pred opakovanými útokmi. Predsedníčka Komisie Ursula von der Leyen vo svojich politických usmerneniach pre EÚ označila „tlak na európsku demokraciu“ za jednu zo svojich šiestich prioritných ambícií ( 5 )

2.4. Hlboké politické, sociálne a ekonomické zmeny vyplývajúce z digitalizácie, ktoré pandémia COVID-19 iba urýchlila, vytvárajú nové riziká a zraniteľné miesta vrátane narušenia tradičných mechanizmov rovnakých príležitostí pre kandidátov vo volebných kampaniach, nekontrolovaného financovania politických subjektov, obťažovania novinárov, šírenia nepravdivých informácií a koordinovaných dezinformačných kampaní, kybernetických útokov a mnohých ďalších foriem správania, ktoré ohrozujú integritu volieb. Možno pozorovať aj riziká pre pluralitu médií a informácií, verejnú diskusiu, útoky na nezávislosť médií a oslabenie občianskej spoločnosti.

2.5. Pandémia COVID-19 mala tiež vplyv na kvalitu európskych demokracií vzhľadom na potrebu mimoriadnych reakcií na tento stav ohrozenia verejného zdravia. Benátska komisia preskúmala tieto opatrenia a dospela k záveru, že kríza COVID-19 by sa nemala využívať ako príležitosť na posilnenie vlád na úkor parlamentov ( 6 ) . Poznamenala tiež, že je potrebné náležite zvážiť zavedenie potrebného regulačného rámca, ako aj určiť, do akej miery je možné zachovať niektoré z týchto opatrení z dlhodobého hľadiska.

3. Akčný plán pre európsku demokraciu

3.1. Akčný plán pre európsku demokraciu považovaný za nevyhnutný a aktuálny v čase, keď demokracia v Európe čelí vážnym výzvam, ktoré sa ešte zhoršili opatreniami reakcie na pandémiu COVID-19, stanovuje posilnený politický rámec EÚ a konkrétne opatrenia usporiadané do troch pilierov: — podpora slobodných a spravodlivých volieb a silnej demokratickej účasti, — podpora slobodných a nezávislých médií a — boj proti dezinformáciám (7).

3.2. Navrhovaný akčný plán pre európsku demokraciu sa zameriava aj na posilnenie postavenia občanov a občianskej spoločnosti, aby dokázali čeliť hrozbám, ktorým čelí demokracia a právny štát, pričom sa to považuje za prierezovú otázku všetkých pilierov.

4. Všeobecné pripomienky

4.1. Stav demokracie v Európe a potreba akčného plánu pre európsku demokraciu

4.1.1. EHSV so znepokojením berie na vedomie vážne výzvy pre demokraciu a dôveru verejnosti v riadiace inštitúcie v uplynulých rokoch, o ktorých svedčí okrem iného: pokles volebnej účasti; počet porušení zásad právneho štátu vo viacerých členských štátoch; vznik a šírenie populizmu a nenávistných prejavov; tlak na novinárov a dokonca násilie voči nim; útoky na nezávislosť a pluralitu médií; koncentrácia mediálneho vlastníctva; nelegitímne zasahovanie do volebných procesov zvnútra aj zvonka v dôsledku dezinformácií, nesprávneho financovania a vonkajšieho vplyvu; pokusy o oslabenie organizovanej občianskej spoločnosti a jej účasti na rozhodovaní a o devalváciu alebo dokonca potlačenie sociálneho dialógu, kolektívneho vyjednávania a rokovania.

4.1.2. EHSV považuje akčný plán pre európsku demokraciu za pozitívny a potrebný nástroj a vo všeobecnosti podporuje opatrenia, ktoré sú v ňom uvedené, napriek konkrétnym pripomienkam uvedeným v časti 5 a návrhom uvedeným v časti 6.

4.1.3. EHSV vyjadruje poľutovanie nad tým, že do prípravy akčného plánu pre európsku demokraciu bol zahrnutý iba obmedzený proces dialógu, pretože tento dialóg by zvýšil účinnosť plánu.

4.2. Rozsah a vykonávanie akčného plánu pre európsku demokraciu

4.2.1. EHSV je presvedčený, že kroky na podporu demokracie v Európe musia zahŕňať okrem iného ochranu integrity volieb, posilnenie slobody a plurality médií a boj proti akýmkoľvek dezinformáciám a zasahovaniu.

4.2.2. EHSV je presvedčený, že rozsah pôsobnosti akčného plánu pre európsku demokraciu by sa mal rozšíriť a mal by obsahovať samostatný pilier o dôležitosti aktívneho občianstva prostredníctvom zapojenia občianskej spoločnosti (pozri časť 6).

4.2.3. EHSV je presvedčený, že akčný plán pre európsku demokraciu mal pripisovať väčšiu hodnotu demokracii na národnej, regionálnej a miestnej úrovni.

4.2.4. Takisto sa domnieva, že akčný plán pre európsku demokraciu by mal pokrývať všetky aspekty a oblasti európskej demokracie vrátane demokracie v oblasti práce a štruktúrovaného dialógu s občianskou spoločnosťou.

4.2.5. EHSV dúfa, že akčný plán pre európsku demokraciu sa bude realizovať s ohľadom na skutočnosť, že EÚ musí zohrávať dôležitú úlohu ako vzor, pokiaľ ide o podporu demokratických hodnôt a noriem, a musí ísť príkladom prostredníctvom súdržnosti svojej vnútornej a vonkajšej činnosti.

4.2.6. EHSV sa domnieva, že EÚ by mala v súlade s ambíciami Konferencie o budúcnosti Európy prijať opatrenia zamerané na posilnenie odolnosti európskych demokracií, ich spoločenskej zmluvy a hospodárskej konkurencieschopnosti.

4.3. Integrácia akčného plánu pre európsku demokraciu do politík EÚ a účinné monitorovanie

4.3.1. EHSV je presvedčený, že ak má byť akčný plán pre európsku demokraciu úspešný, musí byť úzko prepojený s ostatnými prebiehajúcimi iniciatívami na úrovni EÚ, ktoré prispievajú k rovnakým cieľom, najmä s vykonávaním Charty základných práv Európskej únie, európskym mechanizmom právneho štátu a vykonávaním Európskeho piliera sociálnych práv a nových stratégií rovnosti, a vyjadruje poľutovanie nad tým, že toto prepojenie nie je dostatočne viditeľné. EHSV odporúča, aby boli prepojenia medzi rôznymi akčnými plánmi zreteľné a účinné.

4.3.2. EHSV pripomína Komisii, že vo svojom stanovisku SOC/627 navrhol usporiadať každoročne fórum občianskej spoločnosti o základných právach a právnom štáte. Preto navrhuje doplniť do akčného plánu pre európsku demokraciu samostatnú časť o stave demokracie vrátane otázky uplatňovania článku 11 Zmluvy o EÚ.

4.3.3. EHSV vyjadruje poľutovanie nad tým, že akčný plán pre európsku demokraciu nie je sprevádzaný monitorovacím rámcom a súvisiacim modelom na meranie pokroku a že v prípade mnohých opatrení nie sú stanovené žiadne lehoty, čo sťažuje včasnú nadväznosť na hodnotenie naplánované na rok 2023. EHSV navrhuje, aby sa predložil vhodný monitorovací rámec. Dôležitú úlohu môže zohrávať správa o právnom štáte opísaná v časti 6.

4.3.4. EHSV zdôrazňuje, že je dôležité výrazne znížiť sociálne nerovnosti pri posilňovaní demokracie a vyjadruje sklamanie nad skutočnosťou, že v akčnom pláne sa nespomína potreba zachovania sociálnej súdržnosti ako kľúčového prvku stability európskych demokracií, ani úloha, ktorú zohráva spoločenská zmluva umožňujúca Európanom pridržiavať sa demokratických ideálov, a rovnako sa nezmieňuje ani potreba konať s cieľom zachovať a posilniť túto zmluvu. EHSV odporúča zahrnúť do akčného plánu pre európsku demokraciu tento rozmer.

4.4. Vplyv digitalizácie na demokratické spoločnosti

4.4.1. Vplyv útokov na demokratický život sa zhoršuje v dôsledku chýbajúcej regulácie online platforiem – existuje len veľmi obmedzená skupina platforiem používaných po celom svete – a tiež účinkom ich nepriehľadných algoritmov. Mechanizmy, ktoré sa používajú na zabezpečenie zodpovednosti týchto platforiem, sú nedostatočné. Zaistenie toho, aby volebné procesy zapojili voličov, zaručili pluralitu a boli spravodlivé a transparentné, je dôležitou témou pre všetky demokratické národy a vyžaduje si pozornosť a opatrenia.

4.4.2. EHSV opakuje svoje vyhlásenie zo stanoviska NAT/794 ( 8 ) , že EÚ by mala prijať opatrenia, ktoré vo väčšej miere nasmerujú digitálne hospodárstvo na naše sociálne hodnoty.

4.4.3. EHSV súhlasí s názorom, že je potrebný dôraznejší prístup k regulácii online platforiem, ktorý zabezpečí, aby sa hlavní aktéri zodpovedali verejnosti, a zaručí reguláciu prostredníctvom silných verejných orgánov.

4.4.4. EHSV víta predbežné regulačné kroky podniknuté na to, aby sa online platformy, najmä veľmi veľké online platformy, zodpovedali prostredníctvom navrhovaného aktu o digitálnych službách a aktu o digitálnych trhoch.

4.4.5. Považuje tiež hodnotenie a aktualizáciu Kódexu postupov proti šíreniu dezinformácií za dôležitý medzikrok na zabezpečenie dôkladného monitorovania vplyvu dezinformácií, a to aj v súvislosti s pandémiou COVID-19, a súvisiacich reakcií online platforiem.

5. Konkrétne pripomienky

5.1. Podpora slobodných a spravodlivých volieb a silnej demokratickej účasti

5.1.1. EHSV súhlasí s potrebou prijať opatrenia na zaručenie transparentnosti politickej reklamy a komunikácie (bod 2.1 akčného plánu pre európsku demokraciu) a podporuje prijatie európskych právnych predpisov, ktoré by mali zabezpečiť, aby občania mali vždy transparentné informácie, pokiaľ ide o sponzorovaný obsah politického charakteru na všetkých úrovniach rozhodovania. Vnútroštátne orgány by mali dostávať všetky potrebné informácie od sietí sociálnych médií a ďalších, aby mohli zabezpečiť slobodné a spravodlivé voľby na úrovni EÚ, vnútroštátnej, regionálnej a miestnej úrovni.

5.1.2. EHSV podporuje zavedenie ďalších obmedzení na mikrocielenie pomocou používania nepriehľadných algoritmov a psychologického profilovania v politickom kontexte, ktoré Komisia navrhuje preskúmať vo svojom legislatívnom návrhu o transparentnosti sponzorovaného politického obsahu.

5.1.3. EHSV považuje slobodné a spravodlivé voľby, ktoré sú súčasťou dôveryhodných volebných systémov, za trvalú výzvu pre všetky demokratické systémy, víta užšiu európsku spoluprácu pri voľbách v EÚ a vyzýva Komisiu, EP a členské štáty, aby rozvíjali ďalšie formy posilnenej spolupráce v tejto oblasti s cieľom zabezpečiť, aby boli voľby inkluzívnejšie, transparentnejšie a reprezentatívnejšie. Tieto snahy by mal podporiť súhrn najlepších postupov.

5.1.4. EHSV víta prijatie nového operačného mechanizmu EÚ na podporu odolných volebných procesov, organizovaného a koordinovaného prostredníctvom európskej siete pre spoluprácu v oblasti volieb (bod 2.3).

5.1.5. EHSV súhlasí s obavami uvedenými v akčnom pláne pre európsku demokraciu, pokiaľ ide o predchádzanie zahraničnému vplyvu na európske demokratické procesy a boj proti nemu, a považuje za vhodné, aby EÚ ukladala náklady prostredníctvom spoločných, jasných a prísnych sankcií tým, ktorí sú zodpovední za takéto zasahovanie, a zavedením spoločnej iniciatívy v oblasti kybernetickej bezpečnosti.

5.1.6. EHSV je presvedčený, že by sa mala prijať identifikácia volebných procesov, ako je kritická infraštruktúra, ktorá sa už môže posudzovať pri hodnotení priamych zahraničných investícií ( 9 ) , a že operačný mechanizmus EÚ na podporu odolných volebných procesov by mal mať prevádzkové podmienky a prostriedky na zaručenie bezpečnosti postupov vrátane kybernetickej bezpečnosti volieb na všetkých úrovniach.

5.1.7. EHSV navrhuje zaviesť zmysluplnú transparentnosť distribúcie obsahu online, ktorá zahŕňa auditovanie algoritmov, lepšiu transparentnosť ekosystému online reklamy a transparentné procesy propagácie/degradácie obsahu; posilnenie postavenia občianskej spoločnosti (akademikov, výskumných pracovníkov, novinárov, organizácií občianskej spoločnosti) a nezávislých regulačných orgánov v ich úlohe pri presadzovaní zodpovednosti online aktérov; sankcionovanie tých, ktorí konajú v zlej viere, najmä ak opakovane dochádza k snahe zbaviť spoločnosť transparentnosti a zodpovednosti.

5.1.8. EHSV vyjadruje poľutovanie nad tým, že akčný plán pre európsku demokraciu nestanovuje podporu demokratickej angažovanosti a aktívnej účasti aj po voľbách ako samostatný pilier, neuznáva úlohu sociálneho dialógu v demokratickej stabilite a neobsahuje v tejto súvislosti žiadne konkrétne opatrenia. EHSV odporúča, aby podpora sociálneho dialógu, slobody združovania pre podniky a odborové zväzy, kolektívneho vyjednávania a práva na informácie a konzultácie boli začlenené do nového piliera navrhovaného v časti 6.

5.1.9. Pokiaľ ide o už existujúce návrhy v rámci akčného plánu pre európsku demokraciu na podporu demokratickej účasti a aktívnej účasti mimo kontextu volieb (bod 2.4), EHSV sa domnieva, že by sa do akčného plánu pre európsku demokraciu mala zahrnúť rozsiahla iniciatíva na podporu vzdelávania v oblasti demokracie vrátane mediálnej a informačnej gramotnosti, aj keď víta skutočnosť, že vzdelávanie o občianstve sa spomína v súvislosti s využívaním štrukturálnych fondov.

5.1.10. EHSV pripomína svoju výzvu na ambicióznu stratégiu v oblasti komunikácie, vzdelávania a zvyšovania povedomia občanov o základných právach, právnom štáte a demokracii, ktorá je obsiahnutá v stanovisku SOC/627. Súčasťou tejto stratégie by mal byť silný dôraz na aktívne občianstvo.

5.1.11. EHSV odporúča, aby členské štáty využívali štrukturálne fondy a aby samotná Komisia použila prostriedky, ktoré má k dispozícii, na podporu a posilnenie kapacít občianskej spoločnosti.

5.1.12. Nezávislí overovatelia faktov by mali dostať primerané financovanie, aby mohli pracovať v reálnom čase, ako to už EHSV odporučil v súvislosti s akčným plánom proti dezinformáciám ( 10 ) . Je dôležité posilniť na európskej úrovni schopnosť Komisie, aby mohla na tejto úrovni lepšie konať a lepšie podporovať činnosť členských štátov na vnútroštátnej úrovni.

5.1.13. EHSV odporúča, aby sa venovala maximálna pozornosť tomu, aby sa akékoľvek úvahy o kriminalizácii nenávistných prejavov na európskej úrovni (bod 2.4) nedali interpretovať ako obmedzenie slobody prejavu, a zdôrazňuje, že akékoľvek iniciatívy v tejto oblasti musia byť v súlade so zásadou subsidiarity.

5.1.14. EHSV s potešením konštatuje, že akčný plán pre európsku demokraciu sa zasadzuje za podporu rovnosti na všetkých úrovniach a za podporu účasti žien, osôb LGBTIQ, znevýhodnených mladých ľudí, osôb s menšinovým rasovým alebo etnickým pôvodom, osôb so zdravotným postihnutím a osôb alebo skupín s nižšou úrovňou digitálnej gramotnosti alebo digitálneho zapojenia na politickom živote.

5.2. Podpora slobodných a nezávislých médií

5.2.1. Pokiaľ ide o bezpečnosť novinárov (bod 3.1), EHSV je znepokojený náznakmi, že sú kladené obmedzenia na slobodu novinárov vrátane ohrozenia ich fyzickej bezpečnosti, a súhlasí s tvrdením, že situácia je alarmujúca. Výbor považuje za veľmi dôležité, aby Komisia v tejto súvislosti navrhla vypracovanie odporúčania do konca roku 2021, a vyzýva Komisiu, EP a členské štáty, aby urýchlene navrhli účinné mechanizmy na ochranu novinárov, redakčnej nezávislosti, rozmanitosti a pluralizmu, mediálnej gramotnosti, priaznivého prostredia, ktoré zabezpečí udržateľnosť tohto odvetvia, a dobrých pracovných podmienok novinárov.

5.2.2. EHSV vyjadruje nesúhlas s obťažovaním novinárov a ďalších aktivistov v oblasti verejného záujmu vo forme strategických žalôb proti verejnej účasti (SLAPP). EÚ musí zabezpečiť, aby do rozsahu pôsobnosti opatrení proti strategickým žalobám proti verejnej účasti patrili okrem iného novinári, aktivisti, odborári, akademici, výskumní pracovníci v oblasti digitálnej bezpečnosti, ochrancovia ľudských práv, médiá a organizácie občianskej spoločnosti.

5.2.3. V súvislosti s opatreniami na podporu plurality médií (bod 3.4), EHSV vyjadruje poľutovanie nad nejasnosťou akčného plánu pre európsku demokraciu, pokiaľ ide o to, ako bude Komisia konať v záujme zachovania plurality médií – zakotvenej v Charte základných práv – najmä v súvislosti s veľmi dôležitou otázkou vlastníctva médií. Je potrebný proaktívnejší prístup EÚ vzhľadom na zistenie v správe o právnom štáte z roku 2020, že niektoré členské štáty nemajú zavedený systém na zabezpečenie transparentnosti vlastníctva médií alebo čelia prekážkam pri účinnom verejnom uverejňovaní tohto vlastníctva. EHSV preto vyzýva Komisiu, aby pokročila v zisťovaní toho, kto sú hráči pôsobiaci na mediálnych trhoch a aké záruky a podmienky vedú k pluralizmu, a aby monitorovala koncentráciu distribučných sietí a sprostredkovateľov, ktorí čoraz viac ovplyvňujú alebo určujú podmienky prístupu k médiám a obsahu a ich povahu. Verejná konzultácia pre akčný plán pre európsku demokraciu tiež preukázala, že sa dodržiava uloženie jednoznačných povinností všetkým médiám a spoločnostiam zverejňovať podrobné informácie o ich vlastníctve.

5.2.4. EHSV je znepokojený pokračujúcimi snahami niekoľkých členských štátov o využitie zložitej situácie vyvolanej pandémiou COVID-19, ktorá oslabila mediálny sektor, na útok na slobodu tlače prostredníctvom zneužívajúcich, diskriminačných alebo dokonca represívnych opatrení. EHSV vyzýva Komisiu, aby spolupracovala s členskými štátmi na odstránení nedostatkov zistených v správe o právnom štáte, pokiaľ ide o pravidlá distribúcie štátnej reklamy do médií.

5.2.5. EHSV vyzýva Komisiu, aby preskúmala mechanizmy používané na financovanie plurality médií a podporu inovácií, novinárov na voľnej nohe a miestnych médií. Môže sa zvážiť hodnotenie vykonávania a účinnosti súvisiaceho práva vydavateľov tlače na autorské práva v smernici o digitálnom jednotnom trhu.

5.2.6. Vzhľadom na to, že lehota na vykonanie smernice o audiovizuálnych mediálnych službách bola pre členské štáty 19. septembra 2020, EHSV žiada Komisiu, aby zabezpečila, že akčný plán pre európsku demokraciu bude odrážať hodnotenie tohto procesu, a vyzýva členské štáty, aby túto smernicu urýchlene vykonali.

5.2.7. EHSV žiada Komisiu, aby analyzovala možnosť umožniť bezplatné šírenie produkcie verejnoprávnych médií do všetkých členských štátov okrem iného aj prostredníctvom káblových sietí a poskytovateľov živého vysielania. Bol by to jasný krok k viacjazyčnosti, lepšiemu porozumeniu a spolupráci, ktorý by EÚ priblížil k spoločnému verejnému priestoru zjednotením ľudí v rozmanitosti a pluralite.

5.3. Boj proti dezinformáciám

5.3.1. EHSV súhlasí, aby sa kládol dôraz na boj proti dezinformáciám (časť 4), a považuje za dôležité posilniť spoluprácu medzi členskými štátmi v boji proti dezinformáciám.

5.3.2. EHSV zdôrazňuje význam aktu o digitálnych službách (ADS, bod 4.2), pokiaľ ide o dohľad, zodpovednosť a transparentnosť online platforiem, a podporuje vypracovanie regulačného mechanizmu na predchádzanie dezinformáciám.

5.3.3. EHSV je presvedčený, že vzhľadom na význam vzdelávania v oblasti demokracie pre kvalitu demokratického života (bod 4.3) by mal byť akčný plán pre európsku demokraciu v tejto oblasti oveľa ambicióznejší a mal by stanoviť ciele a zámery na podporu inovačných projektov a financovanie iniciatív občianskej spoločnosti v tejto oblasti.

5.3.4. Mechanizmy EÚ by mali podporovať lepšiu spoluprácu medzi príslušnými regulačnými orgánmi, aby sa znížilo riziko šírenia dezinformácií prostredníctvom kanálov na propagáciu registrovaných v EÚ.

5.3.5. Od platforiem online reklamy by sa malo vyžadovať, aby poskytovali výročné správy o transparentnosti, ideálne určenému, nezávislému kontrolnému orgánu. Výročné správy o transparentnosti by mohli obsahovať podrobné informácie a vysvetlenia týkajúce sa politík a interných procesov riešenia dezinformácií, kritérií nižšej a vyššej klasifikácie a mechanizmov výberu a prezentácie obsahu, ako aj politík cielenia a doručovania reklám, politík zobrazovania „presných“ informácií (napr. o pandémii COVID-19 a voľbách) a odvolacie mechanizmy pre obsah, ktorý bol neoprávnene odstránený. Nezávislý kontrolný orgán by mohol mať formu orgánu na úrovni EÚ zloženého z vnútroštátnych orgánov dohľadu, nového orgánu EÚ pre audit platforiem sociálnych médií.

5.3.6. Keďže akt o digitálnych službách poskytuje príležitosť na riešenie mocenskej a informačnej asymetrie od strážcov digitálnych služieb, ako sú Google a Facebook, ktorí majú zásadný vplyv na demokraciu, akčný plán európskej demokracie by mal zabezpečiť prístup k aktu o digitálnych službách založený na právach.

5.3.7. Tvorcovia politík EÚ musia pri prijímaní právnych predpisov na boj proti dezinformáciám zabezpečiť ochranu princípov slobody prejavu. Najmä použitie trestného práva na boj proti rozsiahlym dezinformáciám predstavuje riziko vo vytvorení nebezpečného priestoru na zneužívanie ľudských práv v podobe zastrašovania podporovaného štátom a neoprávneného stíhania kritických hlasov.

6. Návrh na vytvorenie štvrtého piliera v rámci akčného plánu pre európsku demokraciu: „Podpora aktívnej a demokratickej účasti po voľbách“

6.1. Súvislosti

6.1.1. EHSV je presvedčený, že ak sa má v akčnom pláne pre európsku demokraciu prikladať náležitý význam jasnej stratégii o aktívnom občianstve, je potrebné vytvoriť v ňom osobitný pilier. Výbor považuje za nevyhnutné zabezpečiť plynulejšie zotavenie sa zo súčasnej krízy a pripraviť pôdu na udržateľnejšiu a silnejšiu demokraciu v Európe.

6.1.2. Do tohto nového piliera by mala byť zahrnutá podpora sociálneho dialógu, kolektívneho vyjednávania a občianskeho dialógu.

6.1.3. Zmluva o EÚ zaviedla významnú inováciu: pojem účasti občanov v článku 11. Po vyše desiatich rokoch od nadobudnutia účinnosti však možnosti občanov zúčastňovať sa na rozhodnutiach po voľbách stále ďaleko zaostávajú za potrebami, čo často vedie k dvojitej nespokojnosti so samotnými politikami aj s nedostatkom príležitostí ovplyvňovať rozhodnutia. V tejto súvislosti EHSV pripomína svoj postoj vyjadrený v stanovisku SOC/423 ( 11 ) , že je mimoriadne dôležité vypracovať návrhy konkrétnych krokov, aby inštitúcie EÚ mohli v rámci svojich právomocí vyvinúť iniciatívy na prijatie vhodných opatrení na vykonanie článku 11 ods. 1 a 2 Zmluvy o EÚ.

6.1.4. V článku 152 Zmluvy o fungovaní EÚ sa takisto uvádza, že EÚ musí zohrávať významnú úlohu pri uznávaní a podpore úlohy sociálnych partnerov.

6.1.5. V tejto súvislosti EHSV navrhuje vytvorenie štvrtého piliera v rámci akčného plánu pre európsku demokraciu: „Podpora aktívnej a demokratickej účasti nad rámec volieb“, ktorý načrtáva tento príspevok.

6.2. Podpora kultúry aktívnej účasti

6.2.1. Vytvorenie otvoreného a priaznivého prostredia pre občiansku spoločnosť v Európe — Občiansky priestor by mal tvoriť osobitný pilier/oddiel správy o právnom štáte a malo by sa mu venovať viac pozornosti vrátane dôkladného posúdenia občianskeho priestoru v každom členskom štáte s prihliadnutím na jeho rôzne zložky, ich vzájomné prepojenie a vplyv na politický systém a právny štát. — Komisia by mala na základe existujúceho medzinárodného práva (12) a podrobnejších usmernení (13) a v spolupráci s občianskou spoločnosťou vypracovať súbor usmernení na obranu a podporu občianskeho priestoru v EÚ a jej členských štátoch. To by malo zahŕňať 1. slobodu združovania; 2. právo pôsobiť bez zásahov štátu; 3. slobodu prejavu; 4. právo na spoluprácu a komunikáciu; 5 právo na verejné informácie; 6. právo na slobodu pokojného zhromažďovania; 7. právo vyhľadávať a zabezpečovať zdroje; 8. povinnosť štátnej ochrany; 9. akademickú slobodu; 10. filantropickú činnosť. Mali by sa posúdiť možné negatívne vedľajšie účinky existujúcich a nových právnych predpisov a ich vykonávania (t. j. právne predpisy o praní špinavých peňazí a transparentnosti by mali byť založené na riziku a byť primerané). — Komisia by mala do svojej organizačnej štruktúry začleniť kontaktné osoby pre občiansky dialóg a mala by nabádať členské štáty, aby posilnili štruktúry občianskeho dialógu a podporovali ich vytváranie tam, kde ešte neexistujú, a to využitím európskych finančných prostriedkov. — Program Občania, rovnosť, práva a hodnoty by mal byť prístupný európskym, národným a miestnym organizáciám občianskej spoločnosti vo všetkých členských štátoch vrátane aktivistov v oblasti ľudských práv, ktorí chcú presadzovať a chrániť základné hodnoty EÚ. Finančné prostriedky v rámci tohto programu by mali pokrývať prevádzkové náklady, ako aj súdne spory, budovanie kapacít, činnosti v oblasti dohľadu a spoluprácu na úrovni EÚ. — Program Erasmus+ by mal umožňovať výmenu informácií medzi organizáciami občianskej spoločnosti a sociálnymi partnermi na účely vzájomného učenia sa a výmeny osvedčených postupov.

6.2.2. Vzdelávanie pre demokratické občianstvo a ľudské práva by malo byť pre EÚ prioritou — Dôležitým predpokladom aktívneho občianstva a občianskej angažovanosti je občianske vzdelávanie (vrátane mediálnej gramotnosti) na všetkých úrovniach, a to formálne i neformálne, v rámci i mimo vyučovania vo všetkých členských štátoch. Občianske vzdelávanie je kľúčovým nástrojom v úsilí bojovať proti protidemokratickým trendom, presadzovať európske hodnoty a prekonávať súčasné rozdiely. — Keďže súčasné postupy sa v rámci EÚ značne líšia, mal by sa na základe Charty Rady Európy o vzdelávaní pre demokratické občianstvo a vzdelávaní o ľudských právach [CM/Rec(2010)7] vypracovať samostatný súbor minimálnych noriem alebo odporúčaní. — Kultúra aktívnej účasti si vyžaduje osobitnú pozornosť, aby sa zabezpečilo, že žiadny občan žijúci v EÚ nebude vylúčený alebo vystavený riziku vylúčenia alebo diskriminácie z dôvodu nerešpektovania jeho politických alebo sociálno-ekonomických práv.

6.3. Dať občanom a ich organizáciám hlavné slovo v rozhodovacích procesoch EÚ

6.3.1. EÚ a jej členské štáty by mali podporovať mobilizáciu občanov na mieste a umožniť im prehovoriť v celej svojej rozmanitosti praktickým vyjadrením ich „práva zúčastňovať sa na demokratickom živote Únie“ zakotveného v článku 10 Zmluvy o EÚ. EÚ a jej členské štáty by mali občanom poskytnúť prostriedky na zapojenie sa do „otvoreného, transparentného a pravidelného dialógu s reprezentatívnymi združeniami a občianskou spoločnosťou“ (článok 11 Zmluvy o EÚ). EHSV by mal vypracovať výročnú správu o tejto otázke.

6.3.2. Občania a ich organizácie by mali byť plne zapojení do formovania politík EÚ; mala by sa zabezpečiť správna rovnováha medzi príspevkami rôznych zainteresovaných strán preskúmaním metodiky konzultácií s cieľom zahrnúť viac občianskej spoločnosti a sociálnych organizácií na úrovni EÚ a vnútroštátnej úrovni, a využitím potenciálu európskej iniciatívy občanov pre občanov pri stanovovaní programu.

6.3.3. Malo by sa plne implementovať ustanovenie článku 11 Zmluvy o EÚ, pokiaľ ide o „otvorený, transparentný a pravidelný dialóg s reprezentatívnymi združeniami a občianskou spoločnosťou“, vo všetkých oblastiach politiky EÚ. Komisia by mala iniciovať medziinštitucionálnu dohodu o občianskom dialógu s európskou občianskou spoločnosťou .

6.3.4. Mala by sa zabezpečiť zmysluplná a inkluzívna účasť občianskej spoločnosti na Konferencii o budúcnosti Európy s odkazom na akčný plán pre európsku demokraciu ako príležitosť na diskusiu o tom, ako možno posilniť demokratické procesy a aktívnu občiansku angažovanosť.

6.3.5. V rámci svojich plánov týkajúcich sa viacročného finančného rámca by členské štáty mali byť požiadané, aby vyčlenili primerané zdroje na financovanie občianskeho dialógu a zvýšili kapacitu organizácií občianskej spoločnosti zúčastňovať sa na rozhodovaní; Komisia by mala zahrnúť občiansku účasť/demokraciu medzi horizontálne priority svojich odporúčaní pre jednotlivé krajiny .

6.3.6. Malo by sa začať každoročné podujatie , ktoré by spájalo najvyšších predstaviteľov inštitúcií EÚ a zastupujúcich organizácií/združení občianskej spoločnosti, ako aj zástupcov odvetvových dialógov a dialógov na miestnej, regionálnej, národnej a makroregionálnej úrovni (nadnárodná a susedská politika) s cieľom podeliť sa o najlepšie postupy a vypracovať ročný plán na posilnenie demokracie, účasti a občianskeho dialógu . Komisia a EHSV by ako organizátori mali v tomto procese zohrávať vedúcu úlohu.

6.4. Posilnenie štruktúr podpory pre sociálny dialóg a kolektívne vyjednávanie

6.4.1. Je potrebné konať v záujme podpory demokracie prostredníctvom hospodárskej a sociálnej súdržnosti, a to aj prostredníctvom podpory pracovnej demokracie. Demokracia je aj na tejto úrovni vystavená útokom a pandémia priniesla významné problémy, ktoré je potrebné rýchlo vyriešiť.

6.4.2. K najlepším príkladom demokratického fungovania patria sociálny dialóg a kolektívne vyjednávanie. Dialóg medzi organizáciami zastupujúcimi vlastné záujmy a hodnoty je štruktúrovaným priestorom na diskusiu a rokovania o veciach spoločného významu, aj keď s rôznymi záujmami. Vzájomné uznanie a úcta medzi partnermi a hľadanie racionálnych riešení situácií, problémov a konfliktov sú základnými kameňmi demokratickej kultúry.

6.4.3. Tento pilier by mal zahŕňať opatrenia na podporu týchto zásad, napríklad: — rešpektovanie dohovorov MOP všetkými členskými štátmi, s osobitným zameraním na hlavné dohovory, ktoré sa týkajú činnosti slobodných odborových zväzov, — štruktúrovaný proces informovania, konzultácie a vypočutia a záverečnú správu o tomto procese pre všetky legislatívne iniciatívy na úrovni členských štátov, — podpora posilňovania a v prípade potreby zriaďovania hospodárskych a sociálnych rád, — vymenovanie vyššieho európskeho úradníka zodpovedného za podporu a monitorovanie sociálneho dialógu v členských štátoch a EÚ po prijatí európskymi sociálnymi partnermi na úrovni Komisie, ktorý môže prevziať zodpovednosť za podporu občianskeho dialógu, ak sa na tom po konzultácii dohodnú organizácie občianskej spoločnosti, — organizovanie polročného stretnutia tripartitného sociálneho dialógu na vysokej úrovni (európski sociálni partneri, Komisia a členské štáty) na podporu a monitorovanie sociálneho dialógu na európskej úrovni a na úrovni členských štátov, — prijatie opatrenia podporujúceho kolektívne vyjednávanie vo verejnom obstarávaní a prístup k verejným prostriedkom vrátane európskych fondov, ktoré by zahŕňalo požiadavku, aby zamestnávatelia uzatvárali kolektívne zmluvy alebo kým sa takéto zmluvy nezavedú, zabezpečili kvalitné pracovné miesta na základe platných právnych úprav, podľa platných vnútroštátnych predpisov a praxe vyplývajúcich z dohôd medzi sociálnymi partnermi a vládami na vnútroštátnej úrovni. Tým sa zabráni sociálnemu dumpingu a zabezpečí spravodlivá hospodárska súťaž, — prijatie programov odbornej prípravy pre zástupcov sociálnych partnerov s cieľom podporiť sociálny dialóg a kolektívne vyjednávanie.

V Bruseli 10. júna 2021 Predsedníčka Európskeho hospodárskeho a sociálneho výboru Christa SCHWENG

(1) Ú. v. EÚ C 282, 20.8.2019, s. 39.

(2) Preambula Zmluvy o Európskej únii.

(3) Ú. v. EÚ C 202, 7.6.2016, s. 389.

(4) Pozri najmä stanoviská – Ú. v. EÚ C 228, 5.7.2019, s. 24; Ú. v. EÚ C 282, 20.8.2019, s. 39; Ú. v. EÚ C 429, 11.12.2020, s. 16.

(5) https://ec.europa.eu/info/sites/default/files/political-guidelines-next-commission_sk.pdf.

(6) Benátska komisia (2020), Predbežná správa o opatreniach prijatých v členských štátoch EÚ v dôsledku krízy COVID-19 a ich vplyve na demokraciu, právny štát a základné práva (Interim Report on the measures taken in the EU member States as a result of the Covid-19 crisis and their impact on democracy, the Rule of Law and Fundamental Rights), ktorú prijala Benátska komisia na svojom 124. plenárnom zasadnutí (ktoré sa uskutočnilo online 8. – 9. októbra 2020), https://www.venice.coe.int/webforms/documents/?pdf=CDL-AD(2020)018-e.

(7) COM(2020) 790 final.

(8) Ú. v. EÚ C 429, 11.12.2020, s. 187.

(9) Ako je uvedené v oznámení, najmä v poznámke pod čiarou č. 17.

(10) Závery – bod 1.7 stanoviska (Ú. v. EÚ C 228, 5.7.2019, s. 89).

(11) Ú. v. EÚ C 11, 15.1.2013, s. 8.

(12) Európsky dohovor o ľudských právach, Charta základných práv Európskej únie.

(13) OBSE/ODIHR, Usmernenia o slobode združovania.